b'\n_START_ARTICLE_\nEnrico De Nicola\n_START_SECTION_\nBakgrunn\n_START_PARAGRAPH_\nHan var s\xc3\xb8nn av Angelo De Nicola og Concetta Capranica. Etter videreg\xc3\xa5ende skolegang ved liceo classico Antonio Genovesi, utdannet han seg til jurist fra Universitetet i Napoli, der han gikk ut i 1896. Han arbeidet som advokat innen strafferetten, som rettsreporter og redakt\xc3\xb8r for Don Marzio og engasjerte seg i lokalpolitikken i Napoli.\n_START_SECTION_\nPolitiker\n_START_PARAGRAPH_\nDe Nicola tilh\xc3\xb8rte Partito Liberale Italiano. I 1909 tok han f\xc3\xb8rste gang sete i Deputertkammeret. Han vant gjenvalg og var aktiv i rikspolitikken inntil fascistpartiets maktovertagelse. I denne tiden fikk han ogs\xc3\xa5 statssekret\xc3\xa6rposter, f\xc3\xb8rst i kolonidepartementet fra 1913 til 1919 og deretter i finansdepartementet i f\xc3\xb8rste halvdel av 1919. _NEWLINE_I 1921 ble han president i Deputertkammeret, et verv han hadde til desember 1923. I august 1921 fikk han til en avtale mellom fascistene og sosialistene i et fors\xc3\xb8k p\xc3\xa5 \xc3\xa5 gj\xc3\xb8re slutt p\xc3\xa5 den politiske volden i landet. I 1924 stilte han til valg p\xc3\xa5 den nasjonale listen dominert av Partito Nazionale Fascista, men distanserte seg senere fra fascistene og trakk seg ut av det politikken. Han ble i 1929 utnevnt til senator, men tok aldri sete. I stedet konsentrerte han seg om arbeidet som advokat._NEWLINE_Mot slutten av andre verdenskrig ble De Nicola igjen engasjert politisk. I 1944 var han blant politikerne som fikk i stand overf\xc3\xb8ring av regentmakten til kronprins Umberto, s\xc3\xb8nn av kong Victor Emmanuel. Etter krigens slutt ble landets statsform endret etter en folkeavstemning og monarkiet avskaffet.\n_START_SECTION_\nPresident\n_START_PARAGRAPH_\nDe Nicola ble i juni 1946 valgt til provisoriske statsoverhode, deretter var han fra 1. januar 1947 til 11. mai 1948 landets president i henhold til overgangsbestemmelser i grunnloven._NEWLINE_Etter perioden som president var De Nicola fra 1948 livstidssenator. Senatsperioden ble avbrutt av at De Nicola fra 1955 til 1957 var dommer i grunnlovsdomstolen, det siste dr\xc3\xb8ye \xc3\xa5ret som justitiarius.'